b'\n_START_ARTICLE_\nImbangalai\n_START_SECTION_\nKilm\xc4\x97\n_START_PARAGRAPH_\nN\xc4\x97ra \xc5\xbeinoma, i\xc5\xa1 kur tiksliai kilo imbangalai, ir d\xc4\x97l to yra keliama keletas hipotezi\xc5\xb3. Viena j\xc5\xb3 teigia, kad jie atkeliavo i\xc5\xa1 Lundos karalyst\xc4\x97s rytuose, kitu juos tapatina su vietniais Angolos gyventojais. Lygiai taip pat n\xc4\x97ra ai\xc5\xa1k\xc5\xabs imbangal\xc5\xb3 santykiai su kita, tauta d\xc5\xbeagais, kurie pana\xc5\xa1iu laiku siaub\xc4\x97 Kongo imperijos rytines teritorijas._NEWLINE_XVI-XVII a. dokumentuose imbangalai apra\xc5\xa1omi kaip ypa\xc4\x8d \xc5\xbeiauri tauta, kuri\xc5\xb3 gyvenimo b\xc5\xabdas labai ry\xc5\xa1kiai skyr\xc4\x97si nuo \xc5\xa1iaurini\xc5\xb3 kaimyn\xc5\xb3 bakong\xc5\xb3 ir mbundu gyvenimo b\xc5\xabdo. Apie juos buvo pasakojama, kad jie rengdavo \xc5\xbeiaurius reidus \xc4\xaf \xc5\xbeemdirbi\xc5\xb3 kaimus, kur masi\xc5\xa1kai kirsdavo palmes, i\xc5\xa1 j\xc5\xb3 sul\xc4\x8di\xc5\xb3 gamindavo didelius kiekius palmi\xc5\xb3 vyno. Pagrobtus vaikus jie versdavo kariais, ir kariu tapdavo tik tas, kuris nu\xc5\xbeudydavo \xc5\xbemog\xc5\xb3 m\xc5\xab\xc5\xa1yje. Imbangal\xc5\xb3 tarpe buvo paplit\xc4\x99s kanibalizmas, ritualimiai nu\xc5\xbeudymai, kankinimai. Visa tai civilizuot\xc5\xb3 j\xc5\xb3 \xc5\xa1iaurini\xc5\xb3 kaimyn\xc5\xb3 akimis buvo \xc4\xafvardijama kaip kixila, t. y. \xe2\x80\x9edraud\xc5\xbeiami \xc4\xafstatymai\xe2\x80\x9c.\n_START_SECTION_\nS\xc4\x85junga su portugalais\n_START_PARAGRAPH_\nXVII a. prad\xc5\xbeioje Kvanzos upe tyrin\xc4\x97dami kra\xc5\xa1t\xc4\x85, kuris buvo Ndongo pietinis pasienis, portugalai pasiek\xc4\x97 imbangal\xc5\xb3 teritorijas ir sudar\xc4\x99 su jais s\xc4\x85jung\xc4\x85, paskatino pulti Ndongo. 1617 m. jungtin\xc4\x97s portugal\xc5\xb3 ir imbangal\xc5\xb3 paj\xc4\x97gos u\xc5\xbepuol\xc4\x97 Ndongo ir nusiaub\xc4\x97 valstyb\xc4\x99. Imbangal\xc5\xb3 kariai po to buvo naudojami portugal\xc5\xb3 armijose, nors portugalai pripa\xc5\xbeino, kad juos labai sunku suvaldyti._NEWLINE_Imbangal\xc5\xb3 istorijoje \xc5\xbeinomi keletas stipri\xc5\xb3 klan\xc5\xb3: Kasand\xc5\xbe\xc4\x97s, Kazos ir Nzinga Mona. Kazos klanas sudar\xc4\x97 s\xc4\x85jung\xc4\x85 su Ndongo karaliene Nzinga kovoje prie\xc5\xa1 portugalus, ta\xc4\x8diau v\xc4\x97liau j\xc4\x85 i\xc5\xa1dav\xc4\x97 1629 m. Nzinga pati sub\xc5\xabr\xc4\x97 dar vien\xc4\x85 klan\xc4\x85, kuriam vadovavo jos patik\xc4\x97tinis Nzinga Mona ("Nzingos s\xc5\xabnus"). Jo vadovaujami imbangalai apsigyveno Matambos karalyst\xc4\x97je, kur asimiliavosi su vietos gyventojais.'